Les grands pardons, indulgences et facultez baillez et ottroyez tant par nos saincts pères les papes de Rome, que par noz seigneurs les cardinaulx, archevesques et évesques cy dessoubtz déclarez. Et par espécial de nouveau par monseigneur le révérendissime cardinal de Lenoncourz évesque d’Aucerre: à tous ceulx et celles qui donneront ou envoyeront de leurs biens pour la réfaction, restauration et parachèvement de l’église cathédrale d’Aucerre, fondée en l’honneur du glorieux prothomartyr monseigneur sainct Estienne. Et premièrement: Notre sainct père Nicolas, pape, cinquiesme, a donné perpétuellement à tous vrais confès et repentans qui dévotement visiteront chascun an ladicte église et la chappelle Nostre-Dame-des-Vertuz située au portail d’icelle, et donneront de leurs biens à la fabrique de ladicte église pour le parachèvement et entretenement d’icelle, es jours de Penthecouste, de l’Invention du glorieux prothomartyr monseigneur sainct Estienne et de la Nativité Nostre Dame, à chascune des dictes festes sept ans et sept quaranteines, et à chascun jour des octaves desdictes festes cent jours de vray pardon. Item nostre sainct père Clément, pape sixiesme, a donné perpétuellement à tous ceulx et celles qui visiteront ladicte église chascun samedy de l’an, le jour de la Nativité Nostre-Seigneur, le jour de la Résurrection, de l’Ascention, de la Penthecouste, es quatre principalles festes Nostre-Dame, es quatre festes du glorieux prothomartyr monseigneur sainct Estienne, es jours des octaves des festes dessus dictes: et qui y donneront de leurs biens pour l’édifice d’icelle église, pour chascun jour quatre vingtz jours de vray pardon et indulgence. Item nostre sainct père Innocent, pape, sisiesme, es jours dessus nommez, et aussi es festes de sainct Jean-Baptiste et de sainct Pierre et de sainct Paul, a donné quarente jours de vray pardon à tous les bienfaicteurs d’icelle église. Item nostre sainct père Urbain, pape, cinquiesme, es jours dessus dicts a donné perpétuellement à tous ceulx qui visiteront ladicte chappelle de Nostre-Dame-des-Vertus et qui y donneront de leurs biens, toutes et quantes fois qu’ils en donneront: deux cents ans et deux quarenteines de vray pardon. Item nostre sainct père Clément, pape, septiesme, a donné à tous vrais confès et repentans qui oyront la messe copetée qui est dicte et célébrée chascun jour au point du jour en ladicte chappelle Nostre-Dame-des-Vertus, et y donneront de leurs biens, pour chascun jour qu’ils oyront ladicte messe cent jours de vray pardon. Item très révérend père en Dieu monseigneur Jean Rolin, cardinal et évesque d’Autun, a donné perpétuellement à tous vrays confès et repentans qui dévotement visiteront chascun an ladicte église et y eslargiront de leurs biens pour la conservation et entretenement d’icelle, aux jours et festes de la Nativité Nostre-Seigneur, de la Circoncision, de l’Apparition, Ressurrection, Ascension, Penthecouste, du Saint Sacrement de l’autel, de la Nativité sainct Jean-Baptiste, de sainct Pierre et sainct Paul, dudict glorieux prothomartyr sainct Estienne, de tous les saincts, de la dédicace d’icelle église, et toutes les festes de la très sacrée Vierge Marie; à toutes les festes de monseigneur sainct Germain, de sainct Amatre et de sainct Pélerin, et semblablement qui assisteront dévotement à toutes et à chascunes processions ordinaires ou extraordinaires qui dès lors en avant seront faictes en ladicte église: pour chascune fois et à chascune des festes et jours dessusdicts, cent jours de vray pardon. Et oultre ledit réverend a donné perpétuellement à tous vrays fidèles toutes et quanteffois qu’ils donneront aulcune chose de leurs biens à la fabrique et maintenement de ladicte chappelle de Notre-Dame-des-Vertus, cent jours de vray pardon et indulgence. Item douze archevesques de Sens ont donné, chascun d’eulx, à tous les bienfaicteurs de la fabrique de ladicte église quarante jours de vray pardon: toutes et quanteffois qu’ils visiteront ladicte église, et y donneront de leurs biens. Item Henry, évesque d’Aucerre, a impétré et baillé à tous les bienfaicteurs de ladicte église, d’estre participantz en tous les bienfaictz de ladicte église, et estre accompagnez à toutes les messes qui y sont célébrées, et par tout le diocèse. Item vingt-cinq évesques d’Aucerre ont donné chascun quarante jours de vray pardon à tous les bienfaicteurs de ladicte église. Item feuz de bonne mémoire messire Philippe des Essars, et Jean de Corbie son successeur, évesques d’Aucerre, ont donné à tous ceulx qui visiteront l’autel érigé en ladicte chappelle Nostre-Dame-des-Vertuz, en l’honneur des benoistes Maries, la veille, le jour et les octaves de la feste d’icelles: à chascune heure quarante jours de vray pardon, qui montent deux ans, dix moys et cinq jours. Item très révérend père en Dieu monseigneur Nicole, cardinal de Saincte-Croix, alors légat en France, a donné à tous fidèles aux jours dessus dictz cent jours de vray pardon. Item révérend père en Dieu Laurent, évesque d’Aucerre, a donné quarante jours de pardon à tous ceulx qui bien feront à ladicte église. Item monseigneur le révérendissime cardinal de Lenoncourt, évesque d’Aucerre, à présent, et les vénérables doyen et le chapitre de ladicte église, meuz de dévotion, désirantz par bons et sainctz moyens faire parachever ladicte église; laquelle a esté et est moult notablement et magnifiquement construicte et édifiée en la plus grande partye d’icelle, et l’aultre moindre partie demourée de longtemps imperfaicte, affin que plus songneusement et dévotement icelle parachevée soit fréquentée du peuple chrestien; laquelle chose ne se peut facillement faire sans l’ayde de Dieu et les ausmosnes des bons fidèles chrestiens: pour ces causes ledict révérendissime et et lesdicts vénérables ont puis naguère délibéré, conclud et consenty, veullent consentent et ottroyent, que tous ceulx qui sont et seront en la confrarie dudict glorieux prothomartyr sainct Estienne, patron de ladicte église et de tout le diocèse d’Aucerre, et pour l’entrée d’icelle confrarie payeront la somme de quinze deniers tournois, et de là en avant, chascun an, la somme de dix deniers tournois; et les veufves pour l’entrée la somme de dix deniers tournois, et de là en avant cinq deniers tournois, pour le parachevement et entretenement de ladicte église, que eulx, leurs pères, mères, frères, sœurs, parens, amys et bienfaicteurs, vivans et trépassez soyent à tousjours participans et associez en toutes les messes, vigilles, prières, oraisons, suffrages, jeusnes, pélérinages, œuvres de miséricorde et aultres biens quelzconques qui seront faictz le temps advenir en ladicte église d’Aucerre et par toutes les aultres églises dudict diocèse. Et en entrant en icelle confrarie ledict révérendissime donne centz jours de pardon. Item ledict révérendissime baille et octroye ausdictz confrères et consœurs pouvoir, puissance et authorité que leurs curez, vicaires, chapellains et aultres par eulx députez à ouyr leurs confessions, les puissent absouldre de tous cas, crimes, excès, péchez, délictz, soit qu’ils soyent spéciallement, générallement ou aultrement à lui réservez, excepté touteffois de ceulx pour lesquels on doibt enjoindre pénitence solennelle, tant et si longuement qu’ilz seront en ladicte confrarie, en baillant par aulmosne de leurs biens jusques à la somme de quinze deniers tournois, pour une fois, à l’œuvre d’icelle église. Item ledict révérendissime donne et octroye ausditz confesseurs desdicts confrères et consœurs d’icelle confrarie et aultres bienfaicteurs de ladicte église, puissance et authorité qu’ils puissent commuer au prouffit et utillité de ladicte œuvre, selon la bonne discrétion d’iceulx confesseurs, les pénitences deues pour les péchez et délictz, et tous et chascuns d’eulx, par eulx ou aucun d’eulx faictz, sauf les veuz réservez au Sainct-Siège apostolicque. Item tous ceulx et celles qui ont ou détiennent des biens d’aultruy et trouvez qui ignorent et ne sçavent à qui ils en doibvent faire restitution; que après la proclamation deument faicte, en les baillant ou envoyant pour estre distribuez et convertiz à l’œuvre de ladicte église, ils en soyent et demeurent quittes et absoultz comme s’ilz les avoyent baillez et renduz aux personnes auquels ils seroyent deubz. Item ledict révérendissime donne et octroye ausdictz confrères, consœurs et bienfaicteurs qui donneront et eslargiront de leurs biens pour ladicte œuvre et entretenement d’icelle, en leur vie, par cause testamentaire ou aultrement, et qui admonesteront les aultres de ainsi faire, toute et quante fois qui’lz les admonesteront, cent jours de vray pardon. Item ledict révérendissime donne faculté et permission ausdicts confrères et consœurs, et tous aultres de son diocèse, entendu la pauvreté du pays et stérilité du temps, d’euser de beurre et laictage durant le caresme, en donnant de leurs biens à l’œuvre de l’église Sainct-Etienne d’Aucerre à leur dévotion; et aux pauvres qui n’ont de quoy faire aulmosnes en disant Pater noster, Ave Maria pour l’estat de l’Eglise, santé, prospérité du roy nostre sire et de son royaume. Et finalement veult, ordonne et commande ledict révérendissime à tous ses subgectz, prie et requiert les choses susdictes estre publiées et dénoncées par tout son diocèse par les meilleurs moyens et le plustost que faire se pourra; et que les procureurs, messagers et négociateurs de ladicte église d’Aucerre, en toutes les églises et lieux de son dict diocèse, soient receuz bénignement et charitablement traictez; et qu’ils soient préférez avant toutes aultres questes et prédications. Et que tous curez, vicaires et chapellains de son dict diocèse donnent conseil, confort, et ayde ausdictz procureurs et messagers, en leur permettant de prescher, dire et exposer en leur église, à quelque heure que ce soit, les pardons, indulgences et facultez, donnez et octroyez ausdicts confrères, consœurs et bien faicteurs de ladicte église d’Aucerre, et les grandes réparations et édifices nécessaires à faire en icelle; en rejectant et reboutant tous aultres questeurs qui pourroient estre audict diocèse d’Aucerre jusques à ce que lesdictz procureurs de ladicte église d’Aucerre ayent parachevé, combien que premièrement ils se fussent présentez ausdicts curés ou vicaires.